Ma ko hi si blema nɛ e kɛ Babɛl he kɛ we. A tsɛɛ jamɛ a ma a ke Ur. Nihi nɛ a hi lejɛ ɔ ja we Yehowa, a jaa mawu kpahi. Se nyumu ko ngɛ Ur ma a mi nɛ lɛɛ e jaa Yehowa. E biɛ ji Abraham.
Yehowa de Abraham ke: 'Jee o ma a mi, kɛ o weku li a ngɔ kɛ ya zugba nɛ ma tsɔɔ mo ɔ nɔ.' Mawu wo lɛ si ke: 'O ma ba pee ma agbo, nɛ ma pee ní kpakpahi ha nihi babauu ngɛ zugba a nɔ ngɛ o he je.'
Abraham li he nɛ Yehowa ke e ya a lɛɛ, se e ngɔ e hɛ kɛ fɔ Yehowa nɔ, nɛ e bu Yehowa tue. Abraham kɛ e yo Sara, kɛ e nyɛminyumu bi Lɔt, kɛ e papaa Tera ngɔ níhi nɛ maa hia mɛ ɔ, nɛ a je blɔ hiami ɔ sisi.
Bɔɔbɔɔbɔɔ ɔ, Abraham kɛ e weku ɔ ya su he nɛ Yehowa suɔ kaa a ya a. A tsɛɛ lejɛ ɔ ke Kaanan. Jamɛ a be ɔ mi ɔ, Abraham ye jeha 75. Mawu kɛ Abraham tu munyu ngɛ lejɛ ɔ, nɛ e wo lɛ si ke: 'Zugba a nɛ ma ngɔ kɛ ha o bimɛ ji nɛ ɔ nɛ.' Se Abraham kɛ Sara bwɔ, nɛ a be bi hulɔ. Lɔ ɔ kɛ Yehowa si womi ɔ ma plɛ kɛ ba mi ha kɛɛ??
'Hemi kɛ yemi lɛ ha nɛ Abraham bu Mawu tue, benɛ a tsɛ lɛ nɛ a de lɛ ke e je he nɛ e ngɛ ɔ kɛ ya zugba nɛ ma ba pee e weto ní ɔ nɔ. Abraham pue nɔ kɛ ho, pohu e li he nɛ e yaa.'—Hebri Bi 11:8